Tagadējā Strūžānu pagasta teritorijā pirmā zināmā skola – Estu pamatskola – savu darbību uzsākusi 1920. gada oktobrī. Pirmā skolotāja un skolas pārzine bija **Anna Jukmane**. 1926.gadā skola tiek pārcelta uz Taunagas muižas ēku.

Taunagas pamatskolu ilgus gadus vadīja **Antons Kiļups** un par skolotāju strādāja viņa sieva **Anna Podiņa** (bijusī Anna Jukmane). No 1953.-1962. gadam Taunagas pamatskolu vada **Aleksandrs Vabals**. Līdz ar Strūžānu kūdras fabrikas uzcelšanu un Strūžānu ciemata izveidi arī skola no Taunagas tiek pārcelta uz pagaidu telpām Strūžānos. Mācības notika latviešu un krievu valodā.

1960. gadā sākās jaunas tagadējās skolas ēkas celtniecība. Taunagas pamatskolas direktora **Aleksandra Vabaļa** vadībā. 1962. gada 1. septembrī tika atklāta jaunā skolas ēka. Mainījās arī skolas nosaukums. To pārdēvēja par Jaunstrūžānu astoņgadīgo skolu. Par direktori no 1962.-1968. gadam strādāja **Nadežda Demidova**, bet no 1968.-2006. gadam skolu vadīja **Rihards Ribkinskis**, kurš pats bija mācījies Taunagas pamatskolā. Kopš 2006. gada 1. septembra skolas direktors ir **Ivars Igaunis** – Jaunstrūžānu pamatskolas 1984. gada absolvents.